Mielie-oes goed, maar nou is daar waterskade | Netwerk24
Mielie-oes goed, maar nou is daar waterskade
Deur Elsje du Toit 13 Junie 2017 12:26
Theuns Britz se mielielande terwyl hulle die mielies stroop.
Terwyl Suid-Afrika sy grootste mielieoes ooit van ’n geskatte 15,631 miljoen ton verwag, kan die lae mielieprys van minder as die helfte van die vorige seisoen boere laat swaarkry, sê Jaco Minnaar, voorsitter van Graan SA.
“Gelukkig verwag ons so ’n groot opbrengs dat dit tog ’n bietjie sal help, maar dit sal nie al die gate toestop nie,” sê hy.
Volgens vanjaar se oesskatting word die grootste oes verwag danksy die milde reën wat ná die droogte in 2016 uitgesak het.
“Ons sien op die lande en hoor by die boere dat ’n goeie oes verwag kan word. Daar gaan wel nog veranderinge kom, maar een ding is seker: Hier is baie mielies in Suid-Afrika en ons sal wel goed kan uitvoer.”
Theuns Britz, ’n boer met ’n gemengde boerdery naby Bothaville in die Vrystaat, sê hy is nie seker of die oes wel so groot gaan wees soos wat wat geskat word nie.
Theuns Britz sê hy as boer is moedeloos omdat die mielieprys vanjaar so laag is teenoor 2016 se goeie prys. Foto: Mlungisi Louw
“Ek het laas week begin stroop en het op ’n paar plekke waterskade gekry,” sê hy.
“En met die lae mielieprys is ’n man maar ’n bietjie moedeloos.”
“Vanjaar kry ons maar so rondom R1 500, R1 700/ton, teenoor verlede jaar toe ons by die R4 000/ton gekry het.”
Omdat hy nou eers onlangs begin stroop het, is hy nog nie seker of sy oes genoeg sal wees om gelyk te breek of om wins te maak nie.
Paul Makube, senior landbou-ekonoom van FNB, sê luidens ’n verklaring wat Maandag uitgereik is dat “die sektor besig is om ná ’n verwoestende 2015-’16-produksieseisoen te herstel.
“Die mielieoesskatting van 15,63 miljoen ton wat 7,54% hoër is as die vorige skatting, sal help om die druk op die veebedryf, soos pluimvee, vark en voerkrale wat byna 70% van die voer uitmaak, te verminder.”
Luidens die Oesskattingskomitee se jongste verslag is die 15 631 050 ton mielies op 2 628 600 ha verbou. Altesaam 9 446 800 ton wit- en 6 164 250 ton geelmielies word verwag.
•	In 2016 was die totale mielieoes bykans die helfte van vanjaar se verwagte oes, naamlik 7 778 500 ton. Dit is toe op 1 964 750 ha verbou. Vanjaar se geskatte oes witmielies is bykans drie keer meer as verlede seisoen se 3 408 500 ton.
Meer oor: Fnb | Graan Sa | Mielie-Oes | Mielieoes | Witmielies | Graan | Geelmielies | Droogte
Rekord-oes: Wie gaan die witmielies koop?
Stropers dreun, oes is groot maar prys laag
Eerste van reuse-mielieoes uitgevoer